Atalanta Bergamo şi Bayer Leverkusen vor juca finala Europa League la fotbal, după rezultatele pozitive reuşite joi seara, pe teren propriu, în manşa secundă a semifinalelor.
Atalanta a învins-o la scor de forfait pe Olympique Marseille, 3-0, prin golurile marcate de Ademola Lookman (30), Matteo Ruggeri (52), El Bilal Toure (90+5).
Scorul fusese egal pe Stade Velodrome, 1-1.
Atalanta a avut şi două bare, prin Charles De Ketelaere (6) şi Gianluca Scamacca (24), iar OM una, prin Jordan Veretout (63).
Marseille a jucat finala competiţiei în trei rânduri (1999, 2004 şi 2018), pierzând de fiecare dată.
AS Roma a fost aproape de a pune capăt seriei de invincibilitate a adversarei Bayer Leverkusen, chiar pe terenul acesteia, dar în cele din urmă meciul s-a terminat la egalitate.
Bayer s-a impus cu 2-0 pe Stadio Olimpico, dar a fost condusă acasă cu 2-0, prin dubla argentinianului Leandro Paredes (43 – penalty, 66 – penalty). Speranţele echipei giallorossa de a trimite meciul în prelungiri s-au spulberat în min. 82, când Gianluca Mancini a marcat în propria poartă. Bayer a reuşit să evite şi înfrângerea, egalând în ultimele secunde prin Josip Stanisic (90+7).
Echipa antrenată de Xabi Alonso a ajuns astfel la 49 de meciuri consecutive fără înfrângere în acest sezon în toate competiţiile.
Bayer a avut o bară la 0-0, prin Exequiel Palacios (29).
AS Roma era finalista de anul trecut, când a fost învinsă de Sevilla la loviturile de departajare.
Finala va avea loc în data de 22 mai, pe Dublin Arena.